Source: https://issuu.com/peakpress/docs/maanomistaja_4_2014
Timestamp: 2020-02-21 04:06:12+00:00
Document Index: 4061440

Matched Legal Cases: ['kko ', 'kko ', 'kko ', 'kko ', 'kko ', 'kko ']

Maanomistaja 4 2014 by creative peak - Issuu
Wildlife Estates Uusia luonnon- ja riistanhoidon mallitiloja
YKSITYISTIEPÄIVÄ 14 PAIKKAKUNNALLA VESIENHOITOSUUNNITELMAT KATKOLLA NYT VOIT VAIKUTTAA
TUKIOIKEUKSIEN OMISTAJUUDEN
siirto maanomistajille ILMOITUS KUNNALLE VIIMEISTÄÄN 15.1.2015
Tässä numerossa Pääkirjoitus ............................................3 Ajankohtaista ........................................4 Vesienhoitosuunnitelmat katkolla Nyt voit vaikuttaa .................................7 WILDLIFE ESTATES – arvokasta luontotyötä ...................... 8 Luonnon- ja riistanhoidon mallitiloja kolme lisää ......................... Kiialan kartano....................................... Kulloon kartano .................................... Wanantaan kartano .............................
Syyskokouksessa katseet juhlavuoteen........................................... 15 Toiminnanjohtajalta ............................. 16 COUNTRY SIDE Nyt on innovaatioiden aika ................. 17 Tukioikeuksien omistajuuden siirto maanomistajille........................... 18 Oikeustapauksia ................................... 20 EUROPEAN HISTORIC HOUSES EHHA:n yleiskokous ............................. 21 Palveluhakemisto ................................. 23
www.maanomistajainliitto.fi PÄÄTOIMITTAJA: Tuija Nummela ULKOASU: peak press & productions oy www.peakpress.net AD: Milla Ketolainen KANNEN KUVA: Pyry Krappe PAINOPAIKKA: Lönnberg Painot Oy
MAANOMISTAJA ON LUONNONYSTÄVÄ Ympäristöministeri Sanni Grahn-Laasonen herätti taannoin voimakasta keskustelua, kun hän halusi selvittää soidensuojeluohjelman toteuttamista vapaaehtoisin keinoin. Hänen edeltäjällään vihreiden Ville Niinistöllä ei samoja haluja ollut. Eteneminen tapahtui pakkolunastusuhkan kautta. Niinistön linjaukset oli tarkoitus julkistaa tämän vuoden puolella ja aloittaa maanomistajien kuulemiset samassa yhteydessä. Onneksi näin ei käynyt. Pakkosuojelusta löytyy karvaita kokemuksia. Naturaan ei maanomistajien mielissä yhdisty kovin lämpimiä mielikuvia. Metsiä pakkolunastettiin sen puitteissa osin hyvinkin kyseenalaisesti. Järkevyyttä voi ihmetellä myös luonnonsuojelun näkökulmasta. Natura-toimenpiteet johtivat paikoin myös niin sanottuihin aavistushakkuisiin pakkolunastuksen pelossa. Arvokkaita monimuotoisuuskohteita hakattiin, kun tulevaisuus näytti epävarmalta. Tämä tuskin oli kenenkään etu. Pakolla ja vapaaehtoisuudella on suuri ero. Soidensuojeluohjelmaan tarvitaan Naturaa parempia toteutustapoja. Toimintamallin pohjana voisi olla esimerkiksi hyvin metsäpuolella toiminut METSO-ohjelma. Siinä lähtökohtina ovat vapaaehtoisuus ja mahdollisuus saada sopimuksista taloudellista korvausta. Kokemukset vapaaehtoisesta monimuotoisuuden turvaamisesta ovat olleet positiivisia. Ympäristö- ja metsäviranomaisten yhteistyö on lisääntynyt ja metsänomistajien asenteet ovat muuttuneet myönteisemmiksi. Luonto on kiittänyt luonnonystävää. Suomessa on turvemaata noin 9,4 miljoonaa hehtaaria eli kolmannes maapinta-alastamme. Näistä suojeltuna on jo 1,13 miljoonaa hehtaaria, eli noin kolmetoista prosenttia. Julkisesta keskustelusta voisi päätellä, että suot ovat Suomesta loppumassa. Todellisuus on kuitenkin toinen. Kannattaa muistaa, että perustuslaki takaa suomalaiselle maanomistajalle omaisuuden suojan. Siitä arvosta meidän tulee pitää kiinni. Maanomistaja pitää luonnosta ja ympäristöstä huolta. Vapaaehtoisuus tarjoaa käteen parhaat avaimet luonnon monimuotoisuuden säilyttämiseen. Janne Sankelo kansanedustaja, Maanomistajain liiton hallituksen jäsen
JORDÄGARNA ÄR NATUR- OCH MILJÖVÄNNER Miljöminister Sanni Grahn-Laasonens förslag att undersöka om det så kallade myrskyddsprogrammet (programmet för skydd av myrar) kan realiseras på frivillig väg har väckt både diskussion och debatt. Vår förra miljöminister, Ville Niinistö från De gröna, tyckte annorlunda än Sanni Grahn-Laasonen. Enligt De grönas förslag skulle programmet genomgöras genom tvångsinlösning av mark. Avsikten var att offentliggöra strategin och inleda inlösningsförhandlingarna med jordägarna redan i år. Lyckligtvis besparades jordägarna detta. Påtvingat skydd av områden vinner inte gehör hos jordägarna – många har negativa erfarenheter av till exempel Naturaområdena. När områdena bildades exproprierades bland annat betydande skogsområden med mer eller mindre tvivelaktiga metoder. Förfarandet kan med fog ifrågasättas även ur miljösynvinkel – Naturaplanerna ledde ställvis till forcerad avverkning på grund av rädsla för tvångsinlösning. Värdefulla skogsbestånd och skogar med stor artrikedom avverkades eftersom framtiden var höljd i dunkel. Ett sådant förfarande gagnar ingen! Skillnaden mellan tvång och frivillighet är milsvid. Skyddet av Finlands myrar bör realiseras på ett förnuftigare sätt än vilket var fallet med Naturaområdena. Skyddet kunde med fördel utformas enligt till exempel det välfungerande METSO-programmet, som bygger på frivillighet och adekvat ersättning. Erfarenheterna av frivilligt tryggande av naturens mångfald är mycket goda. Samarbetet mellan miljömyndigheterna och skogsmyndigheterna har ökat och jordägarnas attityder har utvecklats. Naturen tackar naturvännen! Finland har cirka 9,4 miljoner hektar myr- och torvmark, vilket motsvarar omkring en tredjedel av landets yta. I dag omfattar myrskyddet 1,13 miljoner hektar, vilket är cirka 13 procent av den totala myr- och torvarealen. Den offentliga debatten ger sken av att Finlands myr- och torvmark är på väg att försvinna, men så förhåller det sig inte alls. Finlands grundlag tillförsäkrar jordägarna egendomsskydd. Det är uttalat viktigt att vi alla försvarar det grundlagsfästa skyddet. Frivillighet är den bästa grunden för effektivt skydd av naturens mångfald och det ligger i jordägarnas intresse att värna om och skydda miljön! Janne Sankelo riksdagsledamot, Styrelseledamot i Jordägarnas Förbund
4 | 14 MA ANOMISTAJA
SUOT VIETIIN NETTIIN Suomme netissä -verkkopalvelu on avattu lokakuussa. Palvelussa kansalaisille tarjotaan tietoa Vapon turvetuotannosta ja sen ympäristövaikutuksista. Palveluyritys Affectom toimittamasta helppokäyttöisestä verkkopalvelusta löytyvät Vapon turvetuotantoalueet sijaintitietoineen, tuotantoalueiden päävesienkäsittelymenetelmät, maankäyttömuodot, vesistöjen kuormitustiedot sekä vesistö- ja päästötarkkailupisteet. Palvelusta voi hakea tietoja joko turvetuotanto- tai vesistöalueittain, ja ne esitetään karttojen, diagrammien tai taulukoiden muodossa.
TARKKAILE POSTIASI! VILJELIJÄTUEN MUUTOKSET PÄHKINÄNKUORESSA Maaseutuvirasto postittaa joulukuussa viljelijöille esitteen, johon on koottu keskeiset muutokset maataloustuissa. Tiedot perustuvat valmistelutilanteeseen marraskuussa 2014, joten lopullisiin tukiehtoihin tulee perehtyä ennen kevään tukihakua. Eläinten hyvinvointikorvauksesta on valmistunut esite, joka löytyy Maaseutuviraston verkkosivuilta. Esitettä ei paineta eikä postiteta, se on vain sähköisessä muodossa. Mavi ja Evira valmistelevat parhaillaan täydentävien ehtojen opasta, joka julkaistaan alkuvuodesta 2015 sähköisessä muodossa virastojen verkkosivuilla. Lisäksi Maaseutuvirasto postittaa täydentävien ehtojen muistilistan kaikille viljelijöille ennen kevään hakua. MMM tiedotti täydentäviin ehtoihin tulevista muutoksista marraskuun alussa.
Päättäjäseminaari pui puuhuollon pullonkauloja Metsäteho Oy:n ja Metsätalouden kehittämiskeskus Tapion järjestämä päättäjäseminaari etsi marraskuun alussa ratkaisuja haasteisiin, joita tiestön rappeutuminen aiheuttaa metsä- ja energiateollisuuden puun kuljetuksille. Metsäteollisuuden investoinneista johtuen kuljetettavan puutavaramäärän odotetaan lisääntyvän jopa 10 miljoonaa kuutiometriä vuodessa. Kunnossapidosta huolimatta tien rakenteiden heikkeneminen on aiheuttanut mittavia pientiestön ja siltojen kunnostustarpeita ja kasvavaa korjausvelkaa. – Pientiestölle kehitetty kuntokartoitus ja tierekisteri tulisi ottaa laajasti käyttöön, jotta resurssit voitaisiin kohdentaa oikein. Myös itse tien parantamista ja sen suunnittelua on kehitettävä, seminaarissa todettiin. Helsingissä Metsänparannussäätiön rahoituksella pidetyn seminaarin teemana oli ”Alempi tieverkko puuhuollon pullonkaulana”.
Maatilan sukupolvenvaihdoksesta ohjeet Vero.fi:ssä Maatilansukupolvenvaihdoksesta on julkaistu diarisoitu ohje sekä tilannesivut. Ohje käsittelee maatilan sukupolvenvaihdoksen tavallisimpia veroseuraamuksia tuloverotuksessa, lahjaverotuksessa, varainsiirtoverotuksessa sekä arvonlisäverotuksessa. Asioita tarkastellaan maataloudenharjoittajan kannalta. Ohjeessa ei käsitellä perintötilanteita, verotusyhtymiä eikä maatilan yhtiöittämistä. Sukupolvenvaihdoksesta muissa yrityksissä on erillinen ohje Yrityksen sukupolvenvaihdos verotuksessa. Sitä on syytä käyttää tämän ohjeen rinnalla, jos maatalouden harjoittajana on osakeyhtiö tai henkilöyhtiö tai jos maatilalla harjoitetaan sellaista yritystoimintaa, joka ei kuulu maatalouden tulolähteeseen. www.vero.fi
METSÄPEURAN PALAUTUSISTUTUS SUUNNITTEILLA Metsäpeuraa eli suomenpeuraa aiotaan palauttaa entisille asuinsijoilleen. Metsähallituksessa on aloitettu metsäpeuran uuden palautusistutuksen suunnitteluhanke. Suomen metsäpeurakanta koostuu nyt Kainuun ja Suomenselän esiintymistä. Jälkimmäinen on tulosta 1970–80-lukujen taitteessa tehdystä palautusistutuksesta. Varsinkin Kainuun osakanta on taantunut viime vuosina voimakkaasti. Lisätietoja www.suomenpeura.fi
MA ANOMISTAJA 4 | 14
KUVA: Janne Lehtinen, peak press
YKSITYISTIEPÄIVÄ 14 PAIKKAKUNNALLA
Ensi vuoden helmi–maaliskuussa järjestetään jälleen Alueellinen Yksityistiepäivä kaikkiaan 14 paikkakunnalla eri puolilla maata. Kiertueen järjestää Suomen Tieyhdistys. Tiepäivän aikana paneudutaan asiantuntijoiden avustuksella tienpitäjiä, käyttäjiä ja kuntia kiinnostaviin ajankohtaisiin asioihin. Esillä ovat esimerkiksi raskaiden kuljetusten merkitys yksityisteille, valtionavustukset, silta-asiat, tiekunnan hallinto ja yksityistielain uudistaminen. Viime aikoina ovat puhuttaneet myös ajoneuvojen suurimpien painojen suuri kasvu ja toisaalta valtion avustusten romahdusmainen väheneminen. – Yhteiskunnan osallistuminen yksityisteiden tienpitoon näyttää kutistuvan jatkuvasti. Siksi on entistä tärkeämpää osata tehdä asiat juridisesti ja teknisesti kerralla kuntoon, oikeaan aikaan ja oikeilla laitteilla. Tienpidossa ja yksityisteiden käytössä tieto on valttia, korostaa toimitusjohtaja Jaakko Rahja Tieyhdistyksestä. Yksityistiepäivän ohjelma ja kiertueaikataulu löytyvät täältä www.tieyhdistys.fi
Viljelijätukien maksuaikataulujen heikennykseen lievennystä kutukset tukien toimeenpanoon sekä samanaikaiset hallinnon resursseihin kaavaillut vähennykset.
ennakot maksetaan hakuvuoden marraskuussa, kun hallinnolliset valvonnat ovat valmistuneet. Lisätietoja www.mavi.fi
Kansallisten kotieläintukien ennakot maksetaan tukihakuvuonna huhtikuussa ja loppumaksut hakuvuotta seuraavana keväänä. Kansalliset peltotuet voidaan maksaa joulukuussa 2015, jos asiasta voidaan kansallisesti säätää nopeutetulla aikataululla. Maidon pohjoinen tuki maksetaan kuukausittain. Manner-Suomen maaseudun kehittämisohjelman tuista ympäristökorvauksen ja luonnonmukaisen tuotannon
KUVA: Susa Heiska, peak press
Viljelijätukien arvioituun maksuaikatauluun vuosille 2015–2016 on tulossa tuensaajan kannalta helpotusta hallituksen esittämän lisärahoituksen vuoksi. Hallitus esittää vuoden 2015 talousarvioesitykseen rahoitusta, jolla turvattaisiin Maaseutuviraston viljelijätukien tietojärjestelmän uudistaminen ja ELY-keskusten valvontaresurssit. Maaseutuvirasto arvioi lokakuussa, että tukihakuvuoden 2015 tukia siirtyisi vuoden 2016 puolelle 400–500 miljoonaa euroa. Nyt tehtyjen ratkaisujen perusteella siirtyvä määrä voisi pienentyä noin 200 miljoonaan euroon. Maksuaikataulun muutosten syynä ovat etenkin EU:n maatalous- ja maaseutupolitiikan uudistuksen vai-
Opas riistaa suosivaan metsänhoitoon Metsäalan ammattilaisille on nyt ensi kertaa tarjolla käytännön työväline riistametsän käsittelyyn ja neuvonnan tueksi. Uusi työopas riistametsänhoitoon antaa käytännön vinkkejä metsänkäsittelyyn myös niille metsänomistajille, jotka haluavat suosia riistaa omissa metsissään. Metsätalouden kehittämiskeskus Tapion julkaisemat suositukset riistametsänhoitoon on laadittu yhteistyössä useiden alan organisaatioiden kanssa.
Metsälaki ja Metsänhoidon suositukset ovat uudistuneet vuodenvaihteessa, ja metsänomistajille on nyt tarjolla entistä enemmän vapautta
ja suositeltavia vaihtoehtoja metsiensä käsittelyyn. Riistasta kiinnostuneille metsänomistajille tämä on hyvä uutinen. Keinot, joilla metsää voidaan muokata riistaeläimille sopivaksi, on kuvattu tuoreessa Riistametsänhoito-työoppaassa. – Riistalle sopivien elinympäristöjen turvaaminen mahdollistaa metsänhoidossa monien muidenkin tavoitteiden toteutumisen samanaikaisesti. Metsästä voidaan edelleen saada hyvin hakkuutuloja, kun harkiten säästetään riistalle tärkeää suojaa ja ruokaa. Samalla voidaan edistää metsätalouden vesiensuojelua ja säilyttää luonnon monimuotoisuudelle
Riistalihan suosio on kasvanut Metsästyksen merkitys metsien hoidon valinnoissa on merkittävä, koska metsästäviä metsänomistajia on Suomessa noin 120 000. – Esimerkiksi kaupungissa asuvat koiranomistajat, joilla on omia metsästysmaita, ovat alkaneet kiinnostua uudesta yhteisestä harrastuksesta lemmikkinsä kanssa. Tällaisille metsänomistajille riistapainotus metsänhoidossa on varteenotettava valinta, Lilja-Rothsten toteaa. Riistalihan suosio on kasvanut myös metsästystä harrastamattomien suomalaisten keskuudessa. Vapaana kasvanut riista kelpaa myös monien eettisin perustein ruokaa valitsevien lautaselle. Suositukset riistametsänhoitoon on saatavilla maksuttomana verkkoversiona osoitteesta www.metsanhoitosuositukset.fi. Havainnollisesti kuvitettu julkaisu Hyvän metsänhoidon suositukset – RIISTAMETSÄNHOITO, työopas löytyy Tapion kaupasta. Metsämiesten säätiö on tukenut oppaan painatusta.
INVESTOINNIT KASVOIVAT VARSINAIS-SUOMESSA
RAKENTAMISEN UUDET VELVOITTEET VERO.FI:SSÄ Tutustu rakentamisen uusiin velvoitteisiin Verohallinnon sivuilla. Tallenne Verohallinnon järjestämästä verkkokoulutuksesta – Rakentamisilmoitukset käytännönläheisesti – löytyy verkkoosoitteesta Vero.fi. Koulutuksessa käydään konkreettisesti läpi mm. ilmoituksen antamiseen ja korjaamiseen liittyviä asioita. Uudet menettelytavat koskevat yrityksiä toimialasta riippumatta, kuntia, asuntoosakeyhtiöitä, yhdistyksiä sekä valtiota – kaikkia, jotka rakentavat tai rakennuttavat.
tärkeitä rakenteita, kuten esimerkiksi vanhoja haapoja, sanoo oppaan valmistumisesta vastannut Tapion luonnonvara-asiantuntija Saara Lilja-Rothsten. Opas pohjautuu Tapion, Suomen riistakeskuksen, Riista- ja kalatalouden tutkimuslaitoksen, Metsäntutkimuslaitoksen ja Metsähallituksen tekemään kehittämistyöhön.
MITÄ ILMOITETAAN •
Kaikki tilatut rakentamispalvelut, kunnossapitotyöt ja työn yhteydessä asennetun tavaran luovuttaminen Rakennustelineiden pystytys- ja purkutyö Työvoiman vuokraus näiden töiden suorittamiseksi Yhteisellä rakentamistyömaalla työskentelevät henkilöt
Vuonna 2012 suurimmat maatalousinvestoinnit tehtiin Varsinais-Suomessa ja Etelä-Pohjanmaalla, ilmenee Tilastokeskuksen Maatalouden aluetaloustilastosta. Maatalousinvestoinnit olivat Varsinais-Suomessa arvoltaan noin 147 miljoonaa euroa ja Etelä-Pohjanmaalla lähes 147 miljoonaa euroa. Kolmessatoista maakunnassa investointien painopiste oli koneissa, laitteissa ja kuljetusvälineissä. Näihin panostettiin erityisesti KantaHämeessä, Päijät-Hämeessä ja Uudellamaalla, joissa osuus kokonaisinvestointien arvosta vaihteli 60–63 prosentin välillä.
KUVA: Eeva Kangas, peak press
Vesien hyvä tila takaa turvallisen juomaveden, vesien käytön virkistykseen ja kalastukseen sekä monimuotoisen vesiluonnon.
VESIENHOITOSUUNNITELMAT KATKOLLA
Nyt voit vaikuttaa Elinkeino-, liikenne- ja ympäristökeskukset (ELY-keskukset) ovat valmistelleet eri yhteistyötahojen kanssa ehdotukset Suomen eri alueiden vesienhoitosuunnitelmiksi vuosille 2016–2021. Suunnitelmiin voi jokainen vaikuttaa 1.10.2014–31.3.2015 järjestettävässä kuulemisessa. Vesienhoidon tueksi pyydetään näkemyksiä vesiemme tilan parantamiseksi ja olemassa olevien suunnitelmien riittävyydestä. Voit myös kertoa, miten eri tahot voivat edistää vesien hyvän tilan saavuttamista. Samaan aikaan vesienhoidon kuulemisen kanssa kuullaan myös tulvariskien hallintasuunnitelmista.
Suunnitelmaehdotuksiin voi tutustua osoitteessa www.ymparisto.fi/vaikutavesiin sekä kunnissa, joiden ilmoitustauluilla on julkaistu kuulemista koskeva kuulutus. Palautetta ELY-keskuksille voi antaa verkkopalvelun kautta sähköisellä lomakkeella tai ELY-keskuksen kirjaamoon sähköpostilla tai kirjeellä. Voit osallistua keskusteluun ja antaa palautetta myös Otakantaa.fi -verkkopalvelussa. Saatu palaute käydään läpi ja siitä laaditaan yhteenveto. Palautetta hyödynnetään lopullisia suunnitelmia laadittaessa. Valtioneuvosto hyväksyy vesienhoitosuunnitelmat joulukuussa 2015.
–ARVOKASTA LUONTOTYÖTÄ Wildlife Estates on Euroopan maanomistajien järjestön (ELO) koordinoima ja osin EU:n rahoittama ohjelma, jossa tuodaan esille kestävän metsästyksen ja riistanhoidon arvo osana luonnon monimuotoisuuden turvaamista. TEKSTI Ahti Putaala, Metsähallituksen luontopalvelujen ylitarkastaja KUVA Pyry Krappe
ildlife Estate -ohjelma on ideoitu ja kehitetty yhteistyössä useiden maanomistaja-, riistaalan- ja luonnonsuojeluorganisaatioiden, mm. kansainvälisen luonnonsuojeluliiton (IUCN) kanssa. Myös Euroopan komission ympäristöosasto ja -komissaari tukevat luonnonsuojelun ja kestävän maankäytön välistä synergiaa esille tuovaa Wildlife Estates -ohjelmaa.
Kohti kokonaisvaltaista luonnon- ja elinympäristöjen hoitoa Ohjelman keskeisenä tavoitteena on osoittaa, että maanomistajat, tilanhoitajat ja metsästäjät tekevät merkittävää luonnonhoitotyötä, joka edistää ja turvaa paitsi riistalajien myös monien muiden eliölajien sekä EU:lle arvokkaiden, niin kutsuttujen direktiivilajien elinympäristöjä ja hyvinvointia. Kestävä metsästys ja riistanhoito ovat perinteisiä keinoja säädellä ja hoitaa luonnonvaroja. Lisäksi metsästyksellä ja kalastuksella on tärkeä aluetaloudellinen ja sosiaalinen merkitys maaseudulle ja ihmisten hyvinvoinnille. Perinteisen riistanhoidon painopiste on yhä selvemmin siirtymässä lajikeskeisestä riistanhoidosta, kuten ruokinnasta, kohti kokonaisvaltaista luonnonja elinympäristöjen hoitoa. Tällä turvataan sekä luonnonvarojen kestävää käyttöä että lajien välisen tasapainon ja luonnon monimuotoisuuden säilymistä. Kestävä metsästys ja riistanhoito voivat lisäksi olla tärkeä osa suojelualueiden, muun muassa Natura 2000 alueiden hoidon keinovalikoimaa. Metsästyksellä voidaan pitää kurissa vierasperäisten pienpetojen kantoja, säädellä muutoin ylitiheitä eläinkantoja ja ylläpitää lajien välistä tasapainoa. Maailmanlaajuisena tavoitteena on pysäyttää luonnon monimuotoisuuden köyhtyminen vuoteen 2020 mennessä. On selvää, ettei tätä tavoitetta saavuteta pelkästään säädöksin ohjattujen luonnonsuojelutoimien ja suojelualueiden perustamisen kautta, vaan siihen tarvitaan myös vapaaehtoisuuteen perustuvia toimia arkiluonnossamme, talousmetsissä ja pelloilla. Sillä, millaisia luonnon- ja riistanhoidollisia toimia maanomistajat tekevät omilla maillaan, on todellista merkitystä luonnon monimuotoisuuden vähenemistä vastaan käytävässä kamppailussa.
Mallitilojen ja -alueiden verkosto Wildlife Estates ohjelmassa muodostetaan Euroopan laajuinen riistan ja luonnonhoidon -mallitilojen ja alueiden verkosto. Tällä hetkellä ohjelmaan kuuluu yli 130 aluetta tai tilaa 13 Euroopan maassa. Yhteispintaalaltaan nämä mallitilat kattavat jo lähes miljoona hehtaaria. Wildlife Estates -verkostoon liittyäkseen
WE-tunnuksen saaja voi hyödyntää sen PR-arvon parhaaksi katsomallaan tavalla.
hakijatilojen tai -alueiden on läpäistävä kullekin luonnonmaantieteelliselle alueelle sovitetun, ilmastolliset, lajistolliset ja kulttuurilliset ominaispiirteet huomioivan kriteeristön vaatimukset. Arviointiin sisältyvät muun muassa alueen metsästyksen kestävyyden, riistanhoidon, luonnonsuojelutoimien, eliöstön, luontoarvojen ja perinnemaisemien inventointi. Wildlife Estates -statuksen saaminen on osoitus siitä, että alueen luonnonvarojen hoito ja käyttö edistävät luonnon monimuotoisuutta ja EU:lle arvokkaiden eliölajien, niin kutsuttujen direktiivilajien säilymistä. Tunnustuksena tästä kansainvälinen raati myöntää hakijan tilalle tai alueelle Wildlife Estates tunnuksen, joka on uusittavissa viiden vuoden välein. WE-tunnus ei siis ole sertifikaatti vaan viideksi vuodeksi kerrallaan myönnettävä tunnustus. Suoraa rahallista hyötyä WE-tunnuksen myötä hakijalle ei tule, mutta tunnuksen saaja voi hyödyntää sen PR-arvon parhaak-
si katsomallaan tavalla. Lisäksi hakuprosessin läpikäynti auttaa tunnistamaan tilan ja alueen kehittämistarpeet sekä lisää hakijan omaa tietoa alueestaan.
Kansallinen työryhmä koordinoi Wildlife Estates ohjelmaa koordinoi ja edistää Suomessa kansallinen työryhmä, joka koostuu Maanomistajain Liiton, Metsähallituksen, Maa- ja metsätaloustuottajain Keskusliiton, Riistakeskuksen, Riista- ja Kalatalouden tutkimuslaitoksen, Suomen Metsästäjäliiton sekä Luonnon ja riistanhoitosäätiön edustajista. Metsähallituksen Luontopalvelujen ylitarkastaja Ahti Putaala kuuluu Wildlife Estates -ohjelman kansainväliseen ohjausryhmään. Hän neuvoo myös suomalaisten tilojen ja alueiden Wildlife Estates -hakemusten laatimisessa, vastaanottaa hakemukset ja järjestää hakijoiden arvioinnit. Lisätietoja www.wildlife-estates.eu
TEKSTI Juhani Krappe KUVAT Juhani Krappe, Pyry Krappe
Luonnon- ja riistanhoidon mallitiloja kolme lisää Maanomistajain Liitto järjesti lokakuussa yhteistyössä Metsähallituksen kanssa Wildlife Estates –tapahtuman Porvoossa, Kiialan kartanossa. Ohjelmassa oli WE-hankkeen esittely ja tunnusten luovutus kolmelle tilalle. Wildlife Estates -ohjelman yleiskokouksessa Englannissa oli myönnetty kolmelle suomalaiselle tilalle WE-tunnus, jotka nyt jaettiin. Uusina tiloina
verkostoon liittyivät Kiialan ja Kulloon kartanot Porvoossa sekä Wanantaan kartano Janakkalassa. Luonnon- ja riistanhoidon mallitiloja on Suomessa ennestään kolme, sillä neljä vuotta sitten tunnuksen ovat saaneet Metsähallituksen Pyhäjoella sijaitseva Palosaaren mallitila, Antti ja Anja Rikalan omistama Porkkalan kartano Lammilla ja Suomen riistakeskuksen Laitialan toimipiste Hollolassa.
Uusina tiloina Wildlife Estates -verkostoon liittyivät Kiialan ja Kulloon kartanot Porvoossa sekä Wanantaan kartano Janakkalassa. Kiialan kartanon tunnuksen vastaanotti Albert Ehrnrooth (vas), Wanantaan Georg Ehrnrooth ja Kulloon kartanon Jakob Frankenhaeuser.
Kiialan kartanon päärakennus ja puukuja.
WE-TUNNUKSEN HAKUPROSESSI ON OPETTAVAINEN Jakob Frankenhaeuser Kulloon kartanosta jakoi Porvoon tapahtumassa kokemuksiaan WE-tunnuksen hakemisesta. – Hakuprosessi on erinomainen paikka katsoa, kuinka luonnon- ja elinympäristöjen hoito on toteutettu tilalla. Samalla selkenee ajatus siitä, miten riistanhoito huomioidaan elinkeinonharjoittamisessa. Kulloo sai WE-tunnuksensa jo syyskuun alussa ohjelman yleiskokouksessa Holkhamin kartanossa Englannissa. Kiialan kartanon isännän Albert Ehrnroothin mielestä WE-tunnus on osoitus työstä, jota on harjoitettu useamman vuoden ajan jo edellisten sukupolvien aikana. Kiialalla ja Kulloolla on paljon yhteistyötä, sillä kartanot ovat viljelleet peltojaan vuodesta 2009 maatalousyhtymänä. Molempien tilojen päätuotantosuunta on vilja- ja öljykasvien viljely. Seminaarissa Konstantin Kostopoulos, WE Chief operating officer (ELO) piti mielenkiintoisen esitelmän: “Why to join the WE –network, what does it bring to an estate?” Se antoi osallistujille hyvän yleiskuvan tunnuksen tarkoituksesta ja sen hyödyistä niin tilan kuin ympäristönkin kannalta. Metsähallituksen ylitarkastaja Ahti Putaala kertoi Suomen WE-ohjelmasta ja antoi mielenkiintoisen ajanKonstantin Kostopoulos kohtaiskatsauksen. Tapahtumassa oli laaja kuulijakunta, joka oli kiinnostunut aiheesta. Ensimmäiset yhteydenotot mahdollisilta uusilta tunnuksenhakijoilta on jo saatu.
Kiialan kartano mukana ajassa
iialan kartano on osa Porvoonjokilaakson kansallismaisemaa. Kartanoa on viimeisten parin vuosikymmenen ajan mittavasti modernisoitu, rakennuksia kunnostettu ja toimintaa monipuolistettu. Kiiala oli rälssisäterinä ja asumakartanona jo keskiajalla. Stålarm-suvun kantatilana se oli 1300-luvulta 1600-luvulle. Kiialan kartanon rakennusryhmä sijaitsee laakean Porvoonjokilaakson peltokumpareella. Kartanolta suuntautuu pellon halki monilajinen puukujanne kohti Porvoon kaupunkia. Kartanon kaksikerroksinen ja mansardikattoinen rokokoota edustanut päärakennus valmistui 1796 Carl Johan Adlercreutzin aikana. Empiretyyliseksi rakennus muutettiin 1800-luvun alkupuolella ja nikkarityyliseksi 1880-luvulla. Sukupolvenvaihdos vuonna 2012 Kartanon itäpuolella oleva puisto puutarhakoristeineen on perustettu 1700- ja 1800-luvun vaihteessa. Kartanon nykyisessä rakennuskannassa on säilynyt 1800-luvun lopun tuotantorakennuksia, kuten punatiilinen suurikokoinen viinanpolttimo. Viinatehtaan perusti Carl Axel Lewin 1880-luvulla. Kiialan kartano on tullut tunnetuksi taiteilija Albert Edelfeltin syntymäkotina ja hänen maalauksistaan, jotka kuvaavat Porvoon keskiaikaista kaupunkia Kiialasta päin nähtynä. 1920-luvulta lähtien on kartano ollut vuorineuvos Göran J. Ehrnroothin perheen omistuksessa. Kartanoa on viimeisten parin vuosikymmenen ajan mittavasti modernisoitu, rakennuksia kunnostettu ja toimintaa monipuolistettu. Entinen viinatehdas tarjoaa tilat erilaisille juhla- ja kokoustiloille. Kartanossa tehtiin sukupolvenvaihdos vuonna 2012, jolloin isännäksi tuli Albert Ehrnrooth.
Thomas, Peggy ja Jakob Frankenhaeuser Kulloon kartanon Butiken på Landet -myymälässä.
Kulloon kartano sai nimensä 1600-luvulla
ulloon kartano muodostui 1600-luvun alussa viidesCarl Frankenhaeuserin suunnittelema uusi päärakennus rakentä Kulloon kylän talosta, kuudes talo liitettiin kar- nettiin vuosina 1912–14. tanon tiluksiin 1600-luvulla. 1660-luvulla Kulloo oli Lorentz Creutzin omistuksessa, kuten muun muassa Rakennuskanta hyvin säilynyttä Sarvilahden, Summan ja Liuksialan kartanot. Hän kunnosti Kul- Kulloon kartanon päärakennus on harvoja 1600-luvun kartanonpaikalle 1900-luvun alussa rakennettuja, arkkitehtisuunniloon kartanon ja antoi sille nimen Kullo Gård. telmiin perustuvia kartanoita Lorentz Creutz hukkui vuonUudellamaalla. Kaksikerrokna 1676 meritaistelussa Öölannin vesillä, jolloin omistajaksi sisen päärakennuksen julkiKartanon osti 1910 tuli Creutzin tytär Helena. Ison sivua jäsentävät nurkkapiarkkitehti Carl vihan jälkeen oli omistajana Jolasterit. Korkean säterikaton han Stiernschantz. Hänen pokatteena ovat harvinaiset, Frankenhaeuser, jonka janpoikansa Johan Gustaf teki mustiksi poltetut kattotiiperilliset yhä omistavat sen. 1786 erikoisen vaihtokaupan; let. Kartanon talouskeskukhän luovutti kartanon apelleen seen kuuluu monipuolista, saadakseen tämän komppanihyvin säilynyttä rakennusanpäällikön paikan Suomenlinnassa. kantaa 1700- ja 1800-luvuilta. Kymmenen vuotta myöhemmin leski myi kartanon Johan Fred Kulloon Kartanon toimintaan kuuluvat Butiken på Landet vaarik Enebergille ja vuonna 1815 kartano siirtyi porvoolaisen kaup- teliikkeet Kulloossa ja Fiskarsin Ruukissa, hotellimökkien ja asunpias Jacob Othmanin haltuun. Kartanon osti 1910 arkkitehti Carl tojen vuokrausta, sokerimaissin itsepoimintaa ja suoramyyntiä Frankenhaeuser, jonka perilliset yhä omistavat sen. sekä maa- ja metsätaloutta.
Georg Ehrnroothilla on toimistonsa neuvotteluhuoneessa täytetty Michigan blueback -fasaanikukko. / Wanantaan kartanon päärakennus.
Kun on saanut tunnustusta, niin pitää elää sen mukaan
anantaan kartanossa Janakkalassa on pitkät perinteet riistan olosuhteet huomioivassa maa- ja metsätaloudessa. Tilalla on kasvatettu fasaaneja yli kuusikymmentä vuotta. Ensimmäinen kaupallinen fasaanijahti järjestettiin vuonna 1984. – Ensimmäisen kerran kuulin Wildlife Estates -ohjelmasta nelisen vuotta sitten, ja asia nousi uudelleen esiin ylitarkastaja Ahti Putaalan kanssa luonnon ja riistanhoitosäätiön peltopyy-projektin yhteydessä. Tunnuksen hakeminen tuli ajankohtaiseksi viime keväänä, Georg Ehrnrooth kertoo. – Metsästysmatkailu painoarvo tilalla on noussut, kun tänä vuonna aloitettiin myös kaupalliset sorsajahdit. WE-tunnuksen myöntäminen lisää Ehrnroothin mukaan innostusta jatkaa työtä luonnon monimuotoisuuden edistämiseksi riistanhoidon kautta. Tunnus on myös todiste siitä, mitä on tehty oikein. – Kun on saanut tunnustusta, niin pitää elää sen mukaan. Tunnuksen saadakseen on hakijan sitouduttava kunnioittamaan ja noudattamaan hankkeen perusasiakirjassa lueteltuja kestävän metsästyksen ja luonnonsuojelun edistämisen periaatteita.
Keskiössä luonto ja riista Georg Ehrnroothin mukaan riista ja luonto huomioidaan kokonaisvaltaisesti kaikissa tilalla tehtävissä toimenpiteissä. Wanantaassa aivan oma lukunsa muodostavat varsinaiset riistanhoitotyöt. – Tähän mennessä on kunnostettu kolme vanhaa kosteikkoa ja tehty seitsemän lisää. Riistapeltoja tilalla on yli 20 hehtaaria.
Suojakasvustoksi on istutettu hamppua ja maissia. Istutuslistalla ovat myös kuuset ja marjapensaat, niin suojaksi kuin ravinnoksi. – Kuusia istutettiin tänä vuonna 55 000 kappaletta. Lähialueilla taas kuusivaltaisuutta on pyritty vähentämään ja lehtipuita lisäämään. Kartanossa on toteutettu myös mittava suojeluhanke, sillä Metsoohjelman kautta on suojeltu noin sata hehtaaria puustoista suota.
Oma riistanhoitaja Wanantaan kartanon henkilökuntaan on aina kuulunut riistanhoitaja. Mikko Tuomisto on ollut tehtävässä kaksi vuotta. – Ensimmäisen vuoden olin yhdessä eläkkeelle jäävän riistanhoitajan kanssa. Hänellä oli alan kokemusta nelisenkymmentä vuotta ja niistä 17 Wanantaassa, Mikko Tuomisto kertoo. Fasaanien kasvatus ja jahdit rytmittävät riistanhoitajan arkea ja määräävät työpäivän pituuden. Tuomistolla on alan koulutus ja vankka oma metsästystausta. Vanhasta ammatistaan kirvesmiehenä on myös apua, sillä riistarakenteiden parissa riittää työtä. – Esimerkiksi englantilaistyyppisiä runsaan hehtaarin kokoisia vapautustarhoja tehtiin viime vuonna useita.
Vuodenkierto liittyy riistaan Riistavuosi loppuu helmikuussa ja alkaa uudelleen huhtikuussa. Helmikuussa loppuvat fasaanijahdit, maaliskuu on lomakuukausi ja huhtikuussa ilmestyvät ensimmäiset munat pesiin.
Riistanhoitaja Mikko Tuomiston työtoveri on labradorinnoutaja Hupsu. / Kartanon metsästysmaja.
– Viime vuonna ensimmäinen erä meni haudontaan 21. huhtikuuta, ja toukokuun puolivälissä kuoriutuivat ensimmäinen poikaset. Neljän–kuuden viikon ikäisinä fasaanit laitetaan luontoon elämään samoilla ehdoilla kuin villit lajitoverinsa. Seuraavat kuukaudet tilalla työllistää muun muassa pienpetojen kurissapito. Kuoriutuneesta poikueesta saattaa jopa puolet päätyä petojen ravinnoksi. – Pienpetoja kartanon alueelta poistetaan vuosittain lähes sata. Suurin osa supikoiria. Villilinnuista poiketen varsinkin elo–lokakuun aikana vaeltelemaan pyrkivät fasaanit pyrittää pitämään kartanon mailla. Siinä ovat hyvänä apuna talon kaksi labradorinnoutajaa, joista toinen – Hupsu – on Mikko Tuomiston työkaveri.
Jahtikausi alkaa elokuussa Metsästystilojen jahdit määräytyvät normaalien metsästysaikojen mukaan. – Tilan ensimmäinen kaupallinen sorsajahti oli elokuun 28. päivä. Georg Ehrnrooth kertoo, että kosteikot vetivät hyvin villejä lintuja, mutta saalisvarmuus on taattu istutuksilla. Sorsat tulevat vierailta kasvattajilta kolmiviikkoisina tilan lampiin. Fasaanijahtien sesonki alkaa marraskuussa, ja viimeiset järjestetään helmikuussa. – Kaupallisia metsästyspäiviä on vuodessa 15–16. Niistä fasaanijahteja on kymmenen, Ehrnrooth kertoo. Wanantaan asiakkaat ovat pääosin kotimaasta, ja yritysasiakkaat muodostavat suurimman ryhmän. Mukana on paljon vakioasiakkaita, mutta joukossa on myös uusia ryhmiä, jotka haluavat ostaa jahdin. Ulkomaisten asiakkaiden lisääntymistä ei pidetä todennäköisenä, sillä tarjontaa on runsaasti. – Pohjoinen eksotiikka voisi kuitenkin purra. Fasaanijahti parinkymmenen asteen pakkasessa on varmaan mieleenpainuva kokemus. 14
”Vanajan takainen” Vanantaan kartano syntyi 1500-luvun jälkipuoliskolla, kun kylän talot yhdistettiin säterikartanoksi. Kartano on kuulunut muun muassa Spåre-, Bosin- ja Standertskjöld-suvuille. Henrik Johan Standertskjöldin (1794–1809) aikana kartanosta tehtiin fideikomissi eli sääntöperintötila, joka periytyisi kokonaisuudessaan suvun vanhimmalle miespuoliselle perilliselle. Vuonna 1931 sääntöperinnön asettaminen kiellettiin lailla ja voimassa olleet sääntöperinnöt lakkasivat. Casimir Ehrnrooth osti vuonna 1978 tilan kummisedältään Maisteri Standertsjöldiltä. Nykyinen päärakennus on rakennettu vuosina 1900–1901. Sen on suunnitellut arkkitehti Waldemar Aspelin. Rakennus on Hämeelle ja viereiselle Leppäkoskelle tyypillistä poltettua punatiiltä. Rakennus on saanut vaikutteita ranskalaisesti barokista. Lähelle uutta päärakennusta, alueella sijaitsevaan puistoon entisen päärakennuksen paikalle pystytettiin arkkitehti Max Relanderin piirustusten mukaan ”Huvila”. Se rakennettiin vuosina 1911–1912. Muut ulkorakennukset ovat 1900-luvun alkupuolelta. Tiilinen 1924 rakennettu tallirakennus on arkkitehti Sigurd Frosteruksen piirtämä. Kartanoa ympäröi 1840-luvulla laajennettu vanha puisto, jossa on sekä ranskalaisen barokkipuiston että vapaamman englantilaistyylisen puiston piirteitä.
Syyskokouksessa katseet juhlavuoteen TEKSTI Tuija Nummela KUVAT Tuija Nummela, Juhani Krappe
Maanomistajain Liiton syyskokous pidettiin Kiialan kartanossa Porvoossa Wildlife Estates -tapahtuman jälkeen. Ympäristökysymykset olivat esillä myös kokouksessa, johon saatiin tuoreet terveiset ympäristöministeri Sanni Grahn-Laasosen kanssa käydyistä keskusteluista soiden suojelusta. Vapaaehtoisuus ja kunnioittava suhtautuminen omistajiin oli keskeinen viesti ministerille. Toimintasuunnitelman tunnuslause vuodelle 2015 on: ”70 vuotta maanomistajan asialla”. Juhlavuoden päätapahtuma on syksyllä, jolloin järjestetään korkeatasoinen juhlaseminaari sekä illallinen. Tärkein painopiste on maanomistajien ja päättäjien aktiivinen yhteistyö. Ensi vuoden huhtikuussa on eduskuntavaalit ja niiden tuloksella on varmasti vaikutusta myös maanomistajien asemaan eli edunvalvontatyölle on tarvetta. Pitkäaikainen hallituksen jäsen Pekka Hintikka Rautalammilta oli ilmoittanut, että hänen tilalleen hallitukseen voisi mielellään valita uusia voimia. Valituksi tuli Sebastian Sohlberg, Malmgård Sjundeån isäntä. Hänen vastuullaan on Maanomistajain Liiton nuorisotoiminta. Hallituksen kaksi muuta erovuoroista jäsentä eli Henrik Creutz ja Janne Sankelo valittiin uudelleen seuraavaksi kolmivuotiskaudeksi. Hallitus valitsee keskuudestaan puheenjohtajan ja varapuheenjohtajan loppuvuodesta.
Maanomistajain Liitto vaikuttajana Ympäristöasiat ovat tärkeä osa maanomistajan arkea. Niinpä niillä on keskeinen rooli myös Maanomistajain Liiton toiminnassa. Viime aikoina konkreettisimmin on ollut esillä kolme asiaa: Soidensuojelun täydennysohjelma, luonnonsuojelulaki ja kulttuuriympäristöstrategia. Ympäristöministeri Sanni Grahn-Laasonen kutsui Maanomistajain Liiton edustajat keskustelemaan soidensuojelun täydennysohjelman toteutuksesta lokakuun lopulla. Tilaisuus oli kutsuttu koolle, koska soidensuojelun täydennysohjelman vapaaehtoisuuteen perustuvat toteutusmahdollisuudet selvitetään ympäristöministeriössä. Selvitystyön johdosta ministeri kutsui järjestöjä ja toimijoita keskustelemaan ja ideoimaan, kuinka soidensuojeluohjelma voidaan toteuttaa samalla huolehtien sen mahdollisimman laajasta yhteiskunnallisesta hyväksyttävyydestä. Maanomistajain Liittoa edustivat hallituksen jäsenet Pekka Vilkuna ja Sebastian Sohlberg. He toivat keskustelussa esiin maanomistajien vapaaehtoisesti tekemän laajan suojelutyön ja sen merkittävyyden luonnon kannalta. Heidän vahva viestinsä oli, että myös soidensuojelun tulee perustua vapaaehtoisuuteen ja yhteistyöhön maanomistajien kanssa.
Säätytalolla Helsingissä oli lokakuussa tilaisuus, joka oli ”lähtölaukaus” luonnonsuojelulain uudistamistarpeita koskevalle kansalaiskeskustelulle. Avoimen keskustelun tavoitteena on kerätä näkemyksiä luonnonsuojelulaista, sen soveltamisen ongelmista, kehittämistarpeista sekä luonnon monimuotoisuuden suojelusta ja kestävästä käytöstä yleisemminkin. Kansalaiskeskustelulla pohjustetaan luonnonsuojelulain uudistusta, joka valmistellaan seuraavalle hallituskaudelle. Palautteesta laaditaan yhteenveto, joka julkistetaan keväällä 2015. Palautteen avulla saadaan arvokkaita näkemyksiä lainvalmisteluhankkeen tueksi. Samalla lisätään lainvalmistelun avoimuutta
sekä ihmisten kiinnostusta Suomen luonnon suojelua kohtaan. Sähköinen kansalaiskeskustelu oli avoinna marraskuussa otakantaa.fi -verkkosivulla. Aloitustilaisuudessa käytiin värikästä keskustelua erityisesti vapaaehtoisen suojelun mahdollisuuksista. Osa luontojärjestöjen edustajista piti sitä mahdottomana ajatuksena ja muutamat heistä lähtivät keskusteluun vanhakantaisesta vastakkainasettelusta. Maanomistajain Liiton toiminnanjohtaja Tuija Nummela korosti, että se mitä nyt halutaan suojella, on säästynyt suojeltavaksi maanomistajien vapaaehtoisin toimin.
Kulttuuriympäristöstrategia käytäntöön Valtioneuvosto on tehnyt keväällä periaatepäätöksen ensimmäisestä valtakunnallisesta kulttuuriympäristöstrategiasta. Sen tavoitteena on lisätä ymmärrystä kulttuuriympäristön tuomia mahdollisuuksia kohtaan sekä edistää kulttuuriympäristön hyvää hoitoa osana kestävää kehitystä. Maanomistajain Liitto antoi jo valmisteluvaiheessa lausunnon, jossa korostettiin omistajien merkitystä niin rakennussuojelun kuin muun kulttuuriympäristön hoidossa ja kehittämisessä. Strategia viedään käytäntöön toimeenpanosuunnitelmalla, jonka valmisteluun liittyi ympäristöministeriön järjestämä työpaja. Maankäyttö ja rakentaminen -teemaryhmään oli kutsuttu asiantuntijaksi Maanomistajain Liiton toiminnanjohtaja Tuija Nummela. Ryhmässä pohdittiin mm. keinoja tyhjilleen jäävien rakennusten ja ympäristöjen väliaikaiselle käytölle sekä rakennuskannan innovatiiviselle uusiokäytölle. Työpajan muistioon kirjattiin yhdeksi strategian toteutustavaksi vapaaehtoisen kulttuuriympäristötunnuksen käyttöönotto. Tämä ajatus on Maanomistajain Liiton rakennushistoriallisen jaoksen ideoima ja sitä on tarkoitus viedä eteenpäin tulevana vuonna. Tuija Nummela toiminnanjohtaja
TEKSTI Marie-Christine Schönborn, YFCS:n hallituksen jäsen KÄÄNNÖS Jari Leino
Nuoret maaseudun ystävät (YFCS) pitivät yleiskokouksensa Portugalin Lissabonissa syyskuussa. Kokousviikonlopun aikana saatiin upeita kokemuksia ja tutustuttiin maanomistusasioiden lisäksi myös portugalilaiseen ruokaan ja kulttuuriin.
NYT ON INNOVAATIOIDEN AIKA
erjantain ohjelmassa oli käynti Herdade do Zambujal -tilalla, jossa tutustuttiin härkätaisteluhärkien kasvatukseen ja korkinviljelyyn. Molemmat ovat perinteisiä portugalilaisia elinkeinoja. Lisäksi tilalla oli mahdollisuus ihailla runsasta ja eksoottista linnustoa, johon kuului muun muassa flamingoja. Päivän päätteeksi vierailtiin Jose Maria Da Fonsecan viinitilalla, jossa tutustuttiin portviinin valmistukseen.
Ensimmäinen Famigro-palkinto Lauantaina yleiskokouksen yhteydessä jaettiin ensimmäinen Famigro-palkinto, jonka sai Christoph-Ludwig zu Stolberg ”Grafschaft Stolberg” -hankkeestaan. Palkinnon sponsori Karl Grotenfelt totesi, että palkinto on tarkoitettu nuorelle yrittäjälle, jonka hanke tukee maaseudun tulevaisuutta. Karl Grotenfeltin mielestä Christoph-Ludwig zu Stolbergin hanke oli hyvä esimerkki sellaisesta yrittäjyydestä, jossa näkyy halu tarjota työpaikkoja maa-
seudun asukkaille ja myötävaikuttaa alueen kehittymiseen. Seuraavaksi Christoph-Ludwig zu Stolberg esitteli ”Grafschaft Stolberg” -hankettaan, jossa historiastaan kuuluisalle Stolbergille ja sitä ympäröivälle alueelle pyritään luomaan brändi, joka edistää alueen kehitystä. Tavoitteena on paitsi myydä paikallisia tuotteita Stolbergissa myös laajentaa yhteistyöverkostoa Stolbergia ympäröivällä Harzin vuoristoalueella. Portugalin nuorten viljelijöiden edustajat tulivat mukaan YFCS-kokouksen iltapäivän osuuteen. Karl Grotenfelt esitteli yleisölle Famifarm Oy -brändiaan. Hänen sanomansa kokousväelle oli hyvin selkeä ja rohkaiseva: ”Ottakaa se, mitä teillä on, ja luokaa siitä jotakin uutta.” Seuraavaksi puhui Carlos De Jesus, jonka edustama Corticeira Amorim on maailman korkkiteollisuuden johtava yritys. De Jesus esitteli erilaisia innovatiivisia tapoja käyttää korkkia viiniteollisuudesta aina avaruusteolli-
suuteen ja muodin maailmaan asti. Irlannin YFCS:n jäsen Patrick Perceval Maxwell esitteli Blundenin tilan toimintaa Irlannissa. Viihdyttävässä esityksessään hän otti esille myös sukupolvenvaihdoksen suunnittelun ja suvun odotusten täyttämisen vaikeuden. Hänen sanomansa kuulijoille oli, että uusien, innovatiivisten projektien käynnistäminen vaatii nuoruutta ja rohkeutta. Tämän vuoden yleiskokous oli joka tavalla suurmenestys. Kiitokset kaikille osallistuneille ja tapahtumaa tukeneille! Erityiskiitokset Francesco Kinsky Dal Borgolle ja Joao Carvalholle, joiden organisointitaidot, neuvot ja apu olivat ratkaisevassa roolissa yleiskokouksen onnistumiselle!
TEKSTI Kati Törmä, erikoissuunnittelija, Maaseutuvirasto / Maaseutuelinkeino-osasto / Pinta-alatukiyksikkö
Tukioikeuksien omistajuuden siirto maanomistajille Ilmoitus kunnalle viimeistään 15.1.2015 Maataloustuet muuttuvat ensi vuonna merkittävästi. Yksi EU:n suoraan rahoittamista tuista, tilatuki, muuttuu perustueksi.
ilatukeen, kuten tulevaan perustukeenkin, liittyvät olennaisena osana tukioikeudet. Tukioikeuksien avulla määritellään jatkossa, miten kolmea eri tukea – perustukea, viherryttämistukea ja nuorten viljelijöiden tukea – maksetaan vuodesta 2015 alkaen. Muihin tukiin, esimerkiksi tulevaan ympäristökorvaukseen, luonnonhaittakorvaukseen tai kansallisiin tukiin, tukioikeuksilla ei ole vaikutusta. Maanomistajien ja vuokralaisten kannattaa loppuvuoden 2014 aikana tarkastella maanvuokrasopimuksiaan. Yksityiskohtaisessa ohjeessa kerrotaan, miten vuokrasopimusta pitää tarkastella tukioikeuksien näkökulmasta. Jatkossa, vuodesta 2015 alkaen, maanomistajat voivat edelleen olla tukioikeuksien omistajia, mutta niiden hallinta kannattaa aina olla sellaisella tilalla, joka hakee vuosittain maataloustukia.
Tukioikeuksien omistajuuden siirto maanomistajille Tukioikeudet on alun perin vahvistettu vuonna 2006 niiden lohkojen perusteella, jotka ovat olleet tuenhakijan hallinnassa ja tukihakemuksella ilmoitettuna 28.4.2006. Sekä omistuksessa olevien että vuokralla olleiden lohkojen perusteella tukioikeudet on vahvistettu tuenhakijan omistukseen ja hallintaan. Tukioikeuksia kohdellaan kuin irtainta omaisuutta. Niillä ei ole välitöntä yhteyttä lohkoihin. Tukioikeuksien siirrosta voidaan sopia esimerkiksi maanvuokrasopimuksen
yhteydessä. Jos tukioikeudet ovat tuenhakijan omistuksessa ja omistus halutaan vuokrasopimuksessa sovitun mukaisesti siirtää maanomistajalle, joka ei tule jatkossa täyttämään aktiiviviljelijän määritelmää, tulee omistuksen siirto tehdä tämän vuoden aikana, eli viimeistään 31.12.2014. Tällöin riittää, että tukioikeuksien vastaanottaja täyttää vuoden 2014 puolella viljelijän määritelmän. Siirrosta ilmoitetaan lomakkeella 103B ja liitteellä 103A. Lomakkeen 103B saa www.suomi.fi -palvelusta. Liite 103A tulee aina esitäytettynä tukioikeuksien luovuttajalta eli vuokralaiselta. Siirrosta pitää ilmoittaa kuntaan viimeistään 15.1.2015. Se on ehdoton takaraja. Jos tukioikeuksien omistus siirretään, mutta hallinta sovitaan jätettäväksi ennalleen, ei tämä vaikuta tuen maksuun. Lisätietoja voi kysyä suoraan oman kunnan maaseutuelinkeinoviranomaiselta.
Tarkkana kannattaa olla Maanomistaja ja tukioikeudet omistava vuokralainen voivat periaatteessa sopia keskenään, että vuokralainen siirtää vuokrasopimuksen päätyttyä vuokrattuja pinta-aloja vastaavan määrän tukioikeuksia maanomistajan osoittamalle toiselle aktiiviviljelijälle. Näin maanomistaja voisi myydä tai vuokrata pinta-alan aktiiviviljelijälle, joka saisi tukioikeudet nykyiseltä vuokralaiselta. Tämä menettely on mahdollinen, vaikka maanomistaja ei olisikaan itse viljelijä. Erimielisyyksien välttämiseksi asiaa
koskeva sopimus on kuitenkin laadittava huolella, ja sopimuksessa on varauduttava myös siihen, miten tukioikeuksien suhteen menetellään kun vuokrakausi päättyy. Lisäksi on selvitettävä mahdolliset verovaikutukset ja otettava huomioon, että tukioikeuksia koskevat säädökset voivat muuttua vuokrakauden aikana.
Tukioikeuksien siirrot vuodesta 2015 alkaen Vuodesta 2015 alkaen tukioikeuksien siirrot ovat mahdollisia vain aktiiviviljelijöille. Tukioikeuksia voi kuitenkin omistaa vaikka ei ole aktiiviviljelijä. Siirroksi ei katsota tapauksia, joissa esimerkiksi maanvuokrasopimuksen päättymisen kanssa päättyy tukioikeuksien hallinnan siirto. Tällöin tukioikeuksien hallinta palautuu automaattisesti maanomistajalle, jolla jo on tukioikeuksien omistajuus. Kun maanomistaja tekee uuden hallinnan siirron tai myy tukioikeutensa, kyseessä on siirto, jolloin tukioikeuksien vastaanottajan pitää täyttää aktiiviviljelijän määritelmä. Poikkeuksia ovat tapaukset, joissa tukioikeudet siirtyvät perinnön tai ennakkoperinnön yhteydessä. Silloin tukioikeuksien vastaanottajan ei tarvitse täyttää aktiiviviljelijän määritelmää. Tukioikeuksien siirtolomake 103B uudistetaan vuoden 2015 säännöillä tehtäviä tukioikeuksien siirtoja varten, ja vanha lomake poistetaan käytöstä. Vanhaa lomaketta ei saa käyttää sellaisiin siirtoihin, jotka alkavat 1.1.2015 tai sen jälkeen.
TOIMI NÄIN Tarkista maanvuokrasopimuksesi hyvissä ajoin ennen vuodenvaihdetta! 1. Etsi maanvuokrasopimus ja tarkista, mistä asioista siinä on sovittu. 2. Jos maanvuokrasopimuksessa on sovittu tukioikeuksien palauttamisesta maanomistajalle maanvuokrasopimuksen päättymisen jälkeen, tarkista milloin maanvuokrasopimus päättyy. a) Jos sopimus päättyy viimeistään 31.12.2014, täytät viljelijän määritelmän tänä vuonna ja sinulle voidaan siirtää tukioikeuksien omistajuus. Tukioikeuksien omistusoikeus siirtyy sinä päivänä, jona saat alan hallinnan itsellesi. Viimeinen mahdollinen päivämäärä on 31.12.2014. Siirry kohtaan 6. b) Jos vuokrasopimus jatkuu vuoden vaihteen 2014–2015 yli ja tukioikeuksien siirrosta on sovittu, on olemassa kaksi mahdollista tapaa toimia. Siirry kohtaan 4 tai 5. 3. Jos tukioikeuksien palauttamisesta maanomistajalle ei ole sovittu, voit silti sopia niiden palauttamisesta vuokralaisen kanssa. Muista kuitenkin, ettei vuokralaisella ole lain tai asetusten mukaan velvoitetta siirtää tukioikeuksien omistajuutta. 4. Jos tukioikeuksien omistajuus halutaan siirtää maanomistajalle, täytyy viljelijän määritelmän (maanomistajalla alan hallinta) täyttyä. Vuodenvaihteen yli menevä maanvuokrasopimus on katkaistava esimerkiksi niin, että olemassa oleva sopimus katkaistaan 15.12.2014 ja se jatkuu 16.12.2014 entisin ehdoin vuokrakauden loppuun. Katkaisun on tapahduttava yksimielisesti ja se on vahvistettava allekirjoituksin maanvuokrasopimukselle. Tukioikeuksien omistajuus voidaan siirtää maanomistajalle 15.12.2014. Siirry kohtaan 6. 5. Vaihtoehtoinen menetelmä on se, että maanvuokrasopimukseen lisätään lauseke, jossa vuokralainen sitoutuu maanvuokrasopimuksen päättymisen jälkeen siirtämään pysyvästi vuokrattuja pinta-aloja vastaavan määrän tukioikeuksia maanomistajan nimeämälle aktiiviviljelijälle. Jos käyttää tätä vaihtoehtoa, pitää olla erityisen huolellinen sopimusta laadittaessa jotta erimielisyyksiltä vältytään. Sopimus on osapuolten välinen asia, ja molemmat allekirjoittavat tämän lisäyksen hyväksymisen vuokrasopimukselle. 6. Ota yhteys vuokralaiseen ja kerro hänelle tukioikeuksien omistuksen siirrosta. Vuokralaiselta tulee aina lomake 103A, jonka vuokralainen saa joko kunnasta tai Vipu-palvelusta. 7. Tulosta sivustolta www.suomi.fi lomake 103B ja täytä se ohjeiden mukaan, jotka löytyvät samalta sivustolta. 8. Allekirjoittakaa molemmat (maanomistaja ja vuokralainen) lomakkeet 103A ja 103B sekä maanvuokrasopimus ja palauttakaa ne tukioikeuksien luovuttajan kuntaan. HUOM! Kun tukioikeudet siirtyvät ennakkoperinnön tai perinnön johdosta, tukioikeuksien vastaanottajan ei tarvitse täyttää aktiiviviljelijän määritelmää.
Oikeustapauksia KORKEIN OIKEUS JA KORKEIN HALLINTO-OIKEUS
Tarkemmin päätöksiin voi tutustua Valtion säädöstietopankin sivuilla www.finlex.fi 29.10.2014/3319 KHO:2014:158 Maankäyttö ja rakentaminen - Ranta-alueen suunnittelutarve - Poikkeaminen - Korvaava rakentaminen - Toimivalta - ELY-keskus - Kunnan viranomainen - Käyttötarkoituksen muuttaminen - Laajentaminen Kaupunkikehitysjaosto oli myöntänyt A:lle ja B:lle poikkeuksen kerrosalaltaan 270 neliömetrin suuruisen pysyvään asumiseen tarkoitetun asuinrakennuksen rakentamiseen ilman maankäyttö- ja rakennuslain 72 §:n 1 momentissa tarkoitettua kaavaa. Poikkeus oli myönnetty ehdolla, että rakennuspaikalla sijaitseva vanha kerrosalaltaan 123 neliömetrin suuruinen lomarakennus puretaan ennen kuin uusi asuinrakennus otetaan käyttöön. Rakennushankkeessa oli kysymys uuden pysyvään asumiseen tarkoitetun asuinrakennuksen rakentamisesta ja samalla sen vieressä sijainneen lomarakennuksen purkamisesta. Rakennushankkeessa ei muodostunut uutta rakennuspaikkaa. Kysymys oli siten maankäyttö- ja rakennuslain 171 §:n 2 momentin 1 kohdassa tarkoitetusta olemassa olevan asuinrakennuksen korvaamisesta. Sillä seikalla, että loma-asunto korvattiin pysyvään asumiseen tarkoitetulla asuinrakennuksella, ei ollut poikkeamistoimivallan kannalta merkitystä. Toimivalta poikkeuksen myöntämiseen oli kunnalla. 24.10.2014/3243 KHO:2014:155 Lahjavero - Lahjanluontoisen kaupan ja kaupan yhdistäminen - Sukupolvenvaihdos Asiassa oli ratkaistava, onko kahta siviilioikeudellisesti erillistä samojen osapuolten välistä kiinteistönkauppaa käsiteltävä perintö- ja lahjaverolain lahjanluontoista kauppaa koskevaa 18 §:n 3 momenttia sovellettaessa yhtenä kokonaisuutena. Kauppojen kohteena oli asuinrakennus, tuotantorakennuksia, maatalousirtaimistoa sekä pelto- ja metsämaata. Kaupat oli suunniteltu tehtäväksi samana päivänä, ja kauppojen tarkoitukseksi ilmoitettiin sukupolvenvaihdos. Toinen suunnitelluista kaupoista oli ehtojensa perusteella niin sanottu lahjanluontoinen kauppa. Korkein hallinto-oikeus katsoi, että näissä oloissa kysymyksessä oli yhtä ja samaa maatilakokonaisuutta koskeva yksi luovutus. Siten suunniteltujen kahden kaupan lahjaveroseuraamuksia oli arvioitava luovutuksen kohteena olevan maatilavarallisuuden yhteenlasketun käyvän arvon ja siitä kokonaisuudessaan maksettavan kauppahinnan perusteella. Ennakkoratkaisu. 24.10.2014/3242 KHO:2014:154 Lahjaverotus - Erilliset luovutukset - Lahjanluontoinen kauppa - Pilkkominen - Veronkierto A aikoi luovuttaa tyttärelleen B:lle kolmella eril-
lisellä kauppakirjalla samassa kylässä sijaitsevat vuosikymmenien ajan omistamansa kaksi tilaa ja määräalan kolmannesta tilasta. Toinen tiloista käsitti vapaa-ajan asunnon, ja muut luovutettavaksi tarkoitetut alueet olivat metsämaata. Lahjaveron suorittamisvelvollisuus ja määrä oli tutkittava erikseen kunkin saannon osalta. Ennakkoratkaisu. 25.9.2014/2847 KHO:2014:142 Ympäristönsuojelulaki - Ympäristölupa - Lupaharkinta - Lupamääräykset pilaantumisen ehkäisemiseksi - Eläinsuoja - Pihatto - Emolehmien määrä - Ministeriön määräykset ja suositukset Aluehallintovirasto oli myöntänyt ympäristöluvan, jossa se oli rajoittanut pihatossa pidettävien emolehmien määrän hakemuksen mukaisesta 120:stä enintään 90:een. Hallintooikeus oli hylännyt luvan hakijan valituksen ja päätöksensä perusteluissa tältä osin viitannut maa- ja metsätalousministeriön tuettavaa rakentamista koskevista rakentamismääräyksistä ja suosituksista annetun maa- ja metsätalousministeriön asetuksen liitteenä olevaan rakentamismääräys- ja ohjekokoelman osaan. Korkein hallinto-oikeus totesi, että ympäristöluvan myöntämisen edellytyksiä koskevan arvioinnin tuli perustua vain ympäristönsuojelua koskeviin säännöksiin. Kun tarkasteltiin eläinsuojasta mahdollisesti aiheutuvaa ympäristön pilaantumista, merkityksellisiä olivat erityisesti toiminnassa muodostuvan lannan kokonaismäärä sekä lannan varastointiin käytettävissä oleva tila ja lannanlevitykseen käytettävissä oleva pinta-ala. Maa- ja metsätalousministeriön rakentamismääräykset ja -ohjeet voitiin ottaa ympäristölupaharkinnassa huomioon oikeudellisesti sitomattomana selvityksenä alalla noudatetuista hyvistä käytännöistä ja teknisistä ratkaisuista, mutta vain siltä osin kuin niillä voi olla merkitystä ympäristön pilaantumista ehkäistäessä tai vähennettäessä. Koska eläinten määrän rajoittamista ei ollut perusteltu ympäristöhaittojen ehkäisemisen kannalta riittävällä tavalla, hallinto-oikeuden ja aluehallintoviraston päätökset kumottiin ja asia palautettiin aluehallintovirastolle uudelleen käsiteltäväksi. 22.9.2014/2804 KHO:2014:137 Arvonlisävero - Arvonlisäveron soveltamisala - Verollinen myynti - Liikkeen tai sen osan luovutus - Alkutuotanto - Maatila - Tilatukioikeus Alkutuottajana arvonlisäverovelvolliseksi rekisteröitynyt A oli liiketoimintanaan harjoittamansa viljanviljelyksen lopettamisen yhteydessä myynyt viljelytoiminnassaan käyttämiään pelto-, metsä- ja joutomaita, peltomaihin liittyviä tilatukioikeuksia, varastorakennuksen sekä traktorin ja kylvökoneen liiketoimintaa jatkaneelle B:lle. A oli lisäksi myynyt pelto- ja joutomaata sekä peltomaahan liittyviä tilatukioikeuksia C:lle, joka käytti A:lta hankkimiaan hyödykkeitä jo aiemmin harjoittamassaan viljelytoiminnassa. Asiassa oli korkeimmassa hallinto-oikeudes-
sa kysymys siitä, katsottiinko C:lle suoritetun myynnin muodostavan sellaisen liikkeen osan luovutuksen, johon sovelletaan arvonlisäverolain 19 a §:n säännöstä. Korkein hallinto-oikeus katsoi, että sillä seikalla, että hyödykkeiden myynti tapahtui liiketoiminnan lopettamisen johdosta, ei ollut asiassa ratkaisevaa merkitystä. Nyt kysymyksessä olevassa tapauksessa pellon ja tilatukioikeuksien hyödyntäminen ostajan viljelytoiminnassa edellytti merkittävissä määrin ostajalla jo olevien tai ostajan hankkimien resurssien, kuten tuotantorakennusten sekä koneiden ja laitteiden käyttöä tai ostajan solmimia palvelujen alihankintasopimuksia. Tämän vuoksi A:n luovutuksen C:lle ei katsottu muodostavan sellaista varallisuuskokonaisuutta, jolla olisi voinut harjoittaa itsenäistä taloudellista toimintaa arvonlisäverolain 19 a §:ssä ja arvonlisäverodirektiivin 19 artiklassa tarkoitetulla tavalla. A:n oli suoritettava arvonlisäveroa C:ltä veloitetusta tilatukioikeuksien hinnasta. Äänestys 4 - 1. 12.9.2014/2694 KHO:2014:135 Lahjaverotus - Verovelvollisuus - Avioero - Ositus - Tasingosta luopuminen Puolisoiden A:n ja B:n avioeron johdosta laatimassa osituskirjaluonnoksessa olevan laskennallisen osituksen mukaan A:lla olisi oikeus saada avio-oikeuden perusteella tasinkoa B:n omaisuudesta avioero-osituksessa. Puolisot A ja B olivat pyytäneet ennakkoratkaisua siitä, saako B lahjan, jos A luopuu kokonaan vaatimasta avio-oikeuteen perustuvaa tasinkoa B:ltä avioero-osituksessa. Verohallinto selitti ennakkoratkaisunaan, että A:n luopuessa vaatimasta avio-oikeuteen perustuvaa tasinkoa avioero-osituksessa B:n ei katsota saaneen verotettavaa lahjaa A:lta. Hallinto-oikeus hylkäsi Veronsaajien oikeudenvalvontayksikön ennakkoratkaisusta tekemän valituksen ja totesi muun ohella, että avio-oikeus on puolison suojaksi luotu siviilioikeudellinen järjestelmä. Avioliittolaissa ei ole määrätty osituspakkoa, eikä laki aseta estettä sille, että puoliso luopuu vaatimasta tasinkoa. Avioliittolain ositusta koskevat säännökset ovat dispositiivisia, joten puolisoilla on oikeus jakaa omaisuutensa muullakin tavalla kuin puolittamisperiaatteen mukaisesti. Puolison avio-oikeuden nojalla osituksessa saama omaisuus on lahjaverosta vapaata. Vastaavasti voidaan katsoa, ettei olemassa olevan tilanteen pysyttäminenkään eli avio-oikeuteen perustuvan tasinko-oikeuden käyttämättä jättäminen muodosta perustetta lahjaverotukselle. Sitä, että A luopuu vaatimasta tasinkoa avioeron jälkeen toimitettavassa osituksessa, ei edellä lausuttuun ja myös siihen nähden, ettei asiassa ole osoitettu A:n nimenomaisena tarkoituksena olevan antaa varallisuutta lahjana B:lle, voida pitää A:n B:lle antamana perintö- ja lahjaverolain 18 §:n 1 momentissa tarkoitettuna veronalaisena lahjana. Asiaa ratkaistaessa ei ole merkitystä sillä, täyttyvätkö tapauksessa avioliittolain osituksen sovittelua koskevat edellytykset. Korkein hallinto-oikeus ei muuttanut hallinto-oikeuden päätöstä. Ennakkoratkaisu.
Kulttuuriperintö katoaa, jos sitä ei käytetä TEKSTI Fernando Mascarenhas | KÄÄNNÖS Jari Leino
Euroopan historiallisten rakennusten yhdistys EHHA piti yleiskokouksensa lokakuun alussa Lissabonissa. Kokouksen teemana oli ”Kulttuuriperintö katoaa, jos sitä ei käytetä”. Kulttuuriperinnön suojelemisen tärkeyttä, kansalaisylpeyttä ja elämisen laatua käsitellyt konferenssi pidettiin Porto Covon palatsissa. Paikalla olivat muiden muassa Portugalin kulttuuriasioiden valtiosihteeri Jorge Barreto Xavier ja turismiasioiden valtiosihteeri Adolfo Mesquita Nunes. Julkaisemme lyhennelmän tohtori Ferdinand Mascarenhasin pitämästä puheesta, joka käsitteli historiallisen rakennuksen omistamista.
Kulttuuriperintö ajassa Ihminen elää ajassa. Kaikki kokemuksemme, tunteemme ja ajatuksemme tapahtuvat ajassa. Me elämme nykyhetkessä, jolla on menneisyytensä ja tulevaisuutensa. Me olemme kuolevaisia ja tiedostamme sen kipeästi. Jotta voisimme luoda tulevaisuuden, meillä on oltava tukeva perusta menneisyydessä ja hyvä tietoisuus ympäröivästä maailmasta.
Kulttuuriperintökohteen monimutkaisuus Mikä tahansa kulttuuriperintökohde on aina monimutkainen. Monimutkaisuuden aste riippuu niiden kriittisten ajatusten määrästä, jotka tarvittiin kohteen luomiseen. Suojellessamme kulttuuriperintöä meidän pitää ymmärtää kohdetta kokonaisuutena tai mahdollisimman hyvin, jotta osaamme nähdä, mikä on eniten säilyttämisen arvoista. Vanhempi ei ole aina parempi.
Kulttuuriperintökohde on elävä kohde Kulttuuriperintökohde ei ole kuollut. Se ei ole pelkästään menneisyyden monumentti vaan ajan monumentti, joka on vuorovaikutuksessa nykyhetken fyysisten ja kemiallisten
olosuhteiden lisäksi myös meidän mielemme ja tulevien omistajiensa mielen kanssa.
Järjellä ja hyvällä maulla Kulttuuriperintökohdetta kunnostettaessa on aina mietittävä tekojen seurauksia ja pyrittävä olemaan mahdollisimman joustava. On oltava tietoinen erilaisista valinnoista ja niiden seurauksista. Kohdetta on ajateltava kokonaisuutena. Joskus on tarpeen tehdä päätöksiä, jotka jättävät jälkiä kohteeseen. Näiden jälkien tulisi olla sellaisia, että ne on tehty järjellä ja hyvällä maulla. Ennen kaikkea niiden tulisi olla tarvittaessa palautettavissa ennalleen.
Historialliset rakennukset ja niiden omistajat Historiallisen rakennuksen omistajaksi tullaan yleensä joko perimällä tai ostamalla. Historiallisen rakennuksen periminen on sekä etuoikeus että taakka. Etuoikeus, koska rakennuksen mukana tulee sen koko historia ja kauneus. Taakka, koska rakennuksen ylläpito ja korjaaminen vaativat usein suuria summia. Jos omistajan varat eivät riitä rakennuk-
sen ylläpitoon, hän voi yrittää muuttaa rakennuksen käyttötarkoitusta niin, että rakennus itse tuottaisi tarvittavat varat. Tämä vaatii omistajalta kuitenkin valtavasti työtä. Jos omistajan rahkeet eivät riitä, hänen kannattaa ehkä mieluummin myydä rakennus sellaiselle, jolla on riittävästi varoja sen ylläpitoon.
5 sääntöä Viisi tärkeintä sääntöä historiallisen rakennuksen osan tai kokonaisuuden ottamiselle uuteen käyttöön. 1.	Kunnioita rakennuksen historiaa ja ulkoasua. 2.	Tee mahdollisimman vähän muutoksia. 3.	Kaikkien muutosten tulisi olla peruutettavissa. 4.	Varmista, että talossa asuu joku - mieluiten omistaja itse. 5.	Historiallisten rakennusten uusille omistajille tulisi järjestää kursseja tällaisten rakennusten omistamisesta ja hoidosta.
T ÄIVÄ TP 014 VÄ .2 KE –5.4
ajan Pysy
MAALILLA ON MONTA TEHTÄVÄÄ MAATILAN SUKUPOLVENVAIHDOS LUOPUJAN NÄKÖKULMASTA
! lla tasa
ajan Pysy 2 | 14
MAATILOJEN KOOT KASVAVAT
Maanomistaja-lehti kiittää lukijoita kuluneesta vuodesta ja toivottaa leppoisaa vuodenvaihdetta!
Maanomistaja 4 2014